Тычкан Сорыкай маҗарасы
Бер матур авыл йортының идән астында Сорыкай исемле тычкан кызы яши. Бу йортта яшәүче хуҗалар  тычканда ияләшкәннәр, хәтта песи Актәпи дә аны ауламый. Чөнки  Сорыкай бу йортка бернинди дә зыян салмый. Тик аның башка тычканнардан аермалы буларак, бер үзенчәлеге була, ул баллы ризыклар гына ашый. Шикәр, печенье, кәнфит ише ризыклар – аның өчен көндәлек. Көннәрдән бер көнне Сорыкай йорт каршына чыгып утыра. Сак кына тирә – ягына каранып атлый ул.
 - Актәпи кайда икән? Килеп чыкмаса ярар инде. Мин бит тычкан Сорыкай. Мин бик тә баллы ризыклар ашарга яратам шул. Менә нинди тәмле шоколад бар миндә. ( кесәсеннән чыгарып шоколад ашый)  Ай, тәмле!
Тычкан ашап утырганда, йорт артыннан песи Актәпи килеп чыга. Сорыкай куркудан сикереп тора. Песи Актәпи:
- Сәлам Сорыкай! Нигә син миннән куркасын?

Тычкан Сорыкай:

- Сәлам Актәпи! Син мине ашамыйсынмы?

Песи Актәпи:

- Юк, ашамыйм.

Тычкан Сорыкай:

- Рәхмәт. Әйдә, мин сина шоколад бирәм.

Песи Актәпи:

- Юк, кирәкми. Мин шоколад ашамыйм, сөт яратам. Сөт ашагач зур үсәм, көчле булам. 
Тычкан Сорыкай:

- Менә бит шоколад нинди тәмле! (шоколадны каба да, ай дип сикереп тора)

Песи Актәпи:
- Ни булды?
Тычкан Сорыкай:

- Тешем авырта. Ай-ай. (тешен тотып сикереп йөри)
Песи Актәпи:
- Менә әйттем бит мин сина, баллы ризык зарарлы, файдалы ризыклар ашарга кирәк.

Тычкан Сорыкай:

- Юк, дөрес түгел.  Баллы ризыклар тәмле! Хәзер мин урманга барам, анда яшәүчеләрдән сорыйм әле. (тычкан чыгып китә)
Урман күренеше. Тычкан Сорыкай килеп чыга. Бер агач төбендә куян Озын колак кишер ашап утыра.
Тычкан Сорыкай:

- Син кем?

Озын колак:

- Мин куян Озын колак. Син кем, нишләп йорисен урманда?

Тычкан Сорыкай:

- Мин тычкан Сорыкай. Мин баллы ризыклар яратам. Син нәрсә ашыйсын?

Озын колак:

- Мин кишер, кәбестә ашыйм. Яшелчәләр тешләрне ныгыта, ә баллы ризыклар аларны боза. Менә кара, минем тешләрем нинди шәп!

Тычкан Сорыкай:

- Юк, дөрес түгел. Баллы ризык бик тәмле. Киттем, башкалардан сорыйм. 
Озын колак:

- Бар, адаша күрмә. Мә, сиңа күчтәнәчкә кишер.(кишер бирә)
Тычкан Сорыкай: (кишерне кесәсенә тыгып куя)
- Рәхмәт.

Тычкан юлын дәвам итә. Каршысына кулларына алма, гөмбә, чикләвекләр тутырган кәрзин тоткан керпе белән тиен килеп чыгалар. Тычкан куркып китә.
Тычкан Сорыкай:

- Сез кемнзр? 
- Мин керпе Йомгак.

- Ә мин тиен Йомшак.

Тычкан Сорыкай:

- Бу нәрсәләр? Шоколадка да, печеньега да охшамаган. (кәрзиндәге әйберләрне алып - алып карый) 

Керпе Йомгак:

- Бу алма. Анда витаминнар бик күп. Алма ашаган кешенен башы әйбәт эшли. Монысы гөмбә. Ул аксымга бай, көчле булырга ярдәм итә.
Тиен Йомшак:

 - Ә менә чикләвектә бик күп файдалы матдәләр. Без гел файдалы ризыклар гына ашыйбыз. Син урманда нишләп йөрисең?
Тычкан Сорыкай:

- Мин баллы ризыклар яратам. Тик тешләрем авырта. Урманда яшәүчеләр нәрсә ашый икәнен беләсе килгән иде.

Тиен Йомшак:

 - Юк, баллы ризыклар күп ашарга ярамый. Синен тешләрең шуна авырта инде.

Керпе Йомгак:

 - Менә сина күчтәнәчкә алма белән чикләвек. Аларны ашасаң сәламәт булырсын, тешен дә авыртмас. (китәләр)
Тычкан Сорыкай агач төбенә утыра да узалдына сөйләнә башлый.
 - Юк, бу мөмкин түгел. Шундый тәмле, баллы ризыкларны беркем дә яратмыймы? (ачуланып кесәсеннән кәнфитләрне тотып ата)
Шулвакыт агачлар арасыннан Саескан очып чыга да конфетларны җыя башлый. Тычкан Сорыкай: (сикереп тора)
- Ай, менә бит кзнфит яратучылар бар икән. Син кем?

- Мин саескан.

Тычкан Сорыкай:

- Син дә баллы ризыклар яратасынмы? 
Саенкай:

- Юк.

Тычкан Сорыкай:

- Нигә кзнфитләрне җыясын?

Саенкай:

- Аларның кәгазьләре матур, ялтырап тора. Ә мин шундый әйберләр җыям. 

Тычкан Сорыкай:

- Кәнфитләрне ашамыйсынмы?

Саенкай:

- Юк, мин ярма ашыйм. Ул очарга көч бирә. Ярма ашагач мин авырмыйм. Кәнфитләрне алсам ярыймы?

Тычкан Сорыкай:

- Ал, мин дә башка кәнфит ашамыйм. (саескан очып китә) Мин дә анладым. Башка баллы ризыклар ашамыйм. Яшелчәләр, җимешләр, файдалы ризыклар гына ашаячакмын. Тешләрем дә авыртмас, сәламәт булырмын.  Ә хәзер өйгә кайтырга, Актәпигә дә рәхмәт әйтергә кирәк, ул дөрес әйткән.Урманга килү бик файдалы булды бит. (йөгереп китеп бара)
